Marika
Chapter 16
Ni sa oti yani na siga ni vakacecegu, o Meri Makitalena, Meri na tinai Jemesa kei Salome ka e ratou sa volia mai nai waiwai vakaisaluwaki boi talei, me ratou na lako ka la'ki lumuta kina na yagona.
2 Ni se qai kida mai na mataka ena i matai ni siga ni dua na macawa vou, e ratou sa lako mai ki nai bulubulu ni se malamalawa ka sa cadra mai na siga.
3 E ratou sa tukuna tiko mai, "e dua li ena vaqiqica tani vei kedatou na vatu kai sogo ni bulubulu."
4 Ia ni ratou sa rai cake, e ratou sa raica ni sa vaqiqici tani tu na vatu ka ni vatu oqo e bau vatu levu dina.
5 Ni ratou sa curu yani i loma ni bulubulu, e ratou sa raica e dua na cauravou sa vakaisulu ena i sulu balavu vulavula lumilumisa ka dabe tiko ena yasa i matau; ka e ratou sa kurabui.
6 Ia sa tukuna mai vei ratou, dou kakua soti ni rui kurabuitaka dou mai vakasaqarai Jisu na kai Nasareci, o Koya ka lauvako ena kauveilatai. Sa tucake tale o koya! Ka sa sega eke. Dou raica na vanua era a vakadavori Koya kina.
7 "Ia dou lako, ka la'ki tukuna vei iratou na nona tisaipeli – kei Pita talega ni sa liu o koya ki Kaleli; mai kea dou na raici Koya kina, me vaka sa tukuna oti vei kemudou."
8 E ratou sa lako vakatotoloi tuba ka dro tani yani mai nai bulubulu, ni ratou sa rere vakalevu ka kurabui. E ratou sega ni tukuna vua e dua, ka ni ratou sa rere.
9 Sa tucake tale o koya ni kida mai na mataka ena i matai ni siga ni dua na macawa. Ka sa rairai e liu o koya vei Meri Makitalena ka a cemuria vua o koya e vitu na tevoro.
10 A sa lako o koya ka la'ki tukuna vei iratou na dau bula vata tiko mai kei Koya, ka ni ratou se vakaloloku ka tagi tiko.
11 Ni ratou sa rogoca ni sa bula tale ka e raica mai o koya e matana, e ratou sa sega ni vakabauta.
12 Ni oti oqori, e veisautaka tale o koya na kena i rairai ena nona a rairai vei rau e lewe rua vei iratou, ena nodrau a taubale tiko ena loma ni vanua.
13 A rau sa lako ka la'ki tukuna vei iratou na vo ni nodrau i tokani, ia era sa sega talega ni via vakabauti rau.
14 Sega ni dede sa qai rairai o koya vei ira na lewe tinikadua ni ra kana tiko; ka sa cudruva na nodra sega ni vakabauta kei na nodratou loma kaukauwa, baleta ni ratou sega ni via vakabauti ira na raici Koya ni sa tucake tale mai na mate.
15 Sa qai tukuna vei ira, dou lako yani ki vuravura taucoko ka vunautaka nai tukutuku vinaka vei ira na tamata kecega.
16 O koya sa vakabauta ka papitaisotaki sara ena bula; ia o koya e sega ni vakabauta ena lewai me cudruvi.
17 "Na veivakatakilakila oqo era na cakava o ira sa vakabauta: era na cemuri ira na tevoro ena Yacaqu; ka era na vosataka na veivosa vovou;
18 "Era na taura cake na gata e vuqa; kevaka mera na gunuva na wai gaga ni veivakamatei, ena sega ni na vakaleqai ira; ena vakabulai o ira sa tauvimate, ni ra sa tabaki ena ligadra."
19 Ni sa vakacavara oti na Nona vosa tiko vei iratou na Turaga, a sa qai kaucake yani ki lomalagi, ka la'ki dabe sobu ena ligai matau ni Kalou.
20 E ratou sa lako yani ka vunau ena veivanua kecega, ka sa cakacaka vata kei ratou na Turaga, ena Nona vakadeitaka na vosa e ratou vunautaka ena veivakatakilakila sa muria. Emeni.
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn